 NA CHARLES WASONGA KAMATI ya muda na ya pamoja ya Bunge la Kitaifa, imeanza uchunguzi kuhusu shughuli za kampuni ya kigeni, Worldcoin. Kamati hiyo ya wanachama 17 inaongozwa na Mbunge wa Narok Magharibi Gabriel Tongoyo na inalenga kubaini ikiwa kampuni hiyo imetimiza mahitaji ya kisheria kuendesha shughuli zake nchini. Majuma kadha yaliyopita, Waziri wa Usalama Prof Kithure Kindiki alizima shughuli za Worldcoin nchini baada ya kubainika kuwa ilikuwa ikikusanya data za kibinafsi za Wakenya kinyume cha sheria. Wakenya walifurika nje ya jumba la Mikutano ya Kimataifa la Jomo Kenyatta (KICC) Nairobi, ambako walikuwa wakichukuliwa data za mboni za macho yao kwa ahadi kwamba kila mmoja angetunukiwa Sh7,000. Vile vile, kamati kamati hiyo ya pamoja inayoshirisha wanachama wa Kamati ya Usalama na ile ya Teknolojia ya Habari na Mawasiliano (ICT) pia itachunguza kuhusu madhara ya kiafya ambayo huenda yalisababishwa na sakata hiyo, matumizi lengwa ya data zilizokusanywa na usalama wa data hiyo mikononi mwa maafisa wa Worldcoin. Jumatatu, Agosti 21, 2023, mwenyekiti alisema wataalamu na mashahidi wanatarajiwa kufika mbele ya kamati hiyo wakati wa vikao vyake vya uchunguzi. “Kazi yetu imeratibiwa wazi na tutakuwa tukiwaita mashahidi, wakiwemo wataalamu kutoa mwanga kuhusu masuala hayo. Tuko na muda mfupi kuhakikisha kuwa Wakenya wanapata majibu wanayohitaji,” Tongoyo akawaambia wanahabari katika majengo ya bunge. Baadhi ya mashahidi na wataalamu wanaotarajiwa kufika mbele ya kamati hiyo ni Gavana wa Benki Kuu Nchini (CBK) Kamau Thugge na Waziri wa Fedha Njuguna Ndung’u. Wanatarajiwa kutoa mwanga kuhusu biashara za sarafu ya kisasa kwa jina ‘cryptocurrency’ nchini Kenya na kampuni ya Worldcoin miongoni mwa wahusika wengine. Maafisa wa Shirika la Kitaifa la Ujasusi (NIS) na wale wa Idara ya Upelelezi wa Jinai (DCI) pia wanatarajiwa kufika mbele ya Bw Tongoyo na wenzake. Wizara ya Afya pia inatarajiwa kutoa maelezo kuhusu madhara ya afya yanayotokana na kitendo cha kupiga picha mboni za macho ya watu kwa ajili ya kuchukua data. Isitoshe, maafisa kutoka afisi ya Mwanasheria Mkuu, msajili wa kampuni na  Kamishna wa Uhifadhi wa Data wanatarajiwa kufika mbele ya wanachama wa kamati hiyo. Watatarajiwa kujibu maswali kuhudu mfumo wa sheria ambao kampuni hiyo ilikuwa ikitumia kuendesha shughuli kampuni hiyo ya kigeni. Aidha, watatarajiwa kueleza ikiwa uchunguzi wa kina ulifanywa kabla ya Worldcoin kusajiliwa ili ihudumu nchini Kenya. Wabunge walisema kuwa uchunguzi huo pia utalenga kubaini ikiwa shughuli za kampuni hiyo ziliafiki sheria ya kulinda data na sheria nyingine husika za Kenya. Bw Tongoyo na wenzake pia watafanya kikao na wakurugenzi wa Worldcoin ili kufahamu shughuli zake na malengo halisi ya ukusanyaji data nchini Kenya. Spika wa Bunge la Kitaifa Moses Wetang’ula ameipa kamati hiyo muda wa siku 42 kuendesha kibarua hicho kisha iwasilishe ripoti kwa Kikao cha Bunge lote. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  